
Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punkto nuostatomis, vykdo Įstatymo ir su jo įgyvendinimu susijusių teisės aktų pažeidimų prevenciją.
Vadovaujantis Tarnybai Įstatyme nustatyta pažeidimų prevencijos funkcija, šiuo metu atliekama Lietuvos kariuomenės Logistikos valdybos Įgulų aptarnavimo tarnybos (toliau – Perkančioji organizacija) vykdomo pirkimo Nr. 8216746 „Paprastojo remonto darbai“ (toliau – Pirkimas) dokumentų atitikties Įstatymui ir su jo įgyvendinimu susijusiems teisės aktams peržiūra (peržiūra prevenciniais tikslais atliekama tam tikra apimtimi).
Tarnyba, prevencine tvarka peržiūrėjusi Pirkimo dokumentus, teikia pastabas ir rekomendacijas (toliau – Rekomendacija) dėl Pirkimo dokumentų nuostatų.
 
1. Dėl II Pirkimo dalies 
Pirkimo sąlygų 2.2.1 papunktyje nurodyta, kad II Pirkimo dalis – KMT stacionaro pastato 5D2p remontas (KĮAC). Dr. Jono Basanavičiaus karo medicinos tarnybos Vytauto pr. 49, Kaune techniniame darbo projekte nustatyta, kad infekcinių ligų skyriaus pastatas 5d2p yra kultūros paveldo objektas (unikalus kodas Kultūros vertybių registre 44005) ir valstybės saugomas kultūros paveldo vietovės Kauno miesto istorinės dalies, vad. Naujamiesčiu (22149) teritorijoje (toliau – Projektas Nr. VI-16).
Projekto Nr. VI-16 aiškinamajame rašte nurodyta, kad darbams, kurie yra susiję su saugomais pastato elementais (vertingosios savybės: laiptais, jų porankiai, saugomos durys, bei langai), bus rengiamas atskiras tvarkybos darbų projektas.
Perkančioji organizacija Tarnybai pateiktame paaiškinime nurodė, kad II Pirkimo dalyje nurodyti darbai apima paprastojo remonto darbus kultūros paveldo objekte, kultūros paveldo vietovėje ir kultūros paveldo tvarkybos darbus.
Pažymėtina, kad Pirkimo sutarties projekto 8.9 papunktyje, nustatyta, kad rangovas II Pirkimo daliai „Pirkimo sutarties vykdymo laikotarpiu darbams, susijusiems su pirkimo objektu, atlikti turi <...> turėti įdiegtą ir veikiančią kokybės vadybos sistemą, atitinkančią Aplinkos apsaugos vadybos sistemos reikalavimus pagal standartą LST EN ISO 14001:2015 „Aplinkos vadybos sistemos. Reikalavimai ir naudojimo gairės“ <...> Sistema turi būti taikoma šiose srityse: bendrieji statybos darbai (žemės darbai, apdailos darbai); statinio vandentiekio ir nuotekų šalinimo inžinerinių sistemų įrengimas; statinio šildymo, vėdinimo ir oro kondicionavimo inžinerinių sistemų įrengimas; statinio elektros inžinerinių sistemų įrengimas; procesų valdymo ir automatizavimo sistemų įrengimas. Tvarkybos darbai: konservavimas, restauravimas, remontas ir avarijos grėsmės pašalinimas“.
Sutarties projekte aiškiai įvardijamos konkrečios tvarkybos darbų rūšys, tačiau nei Pirkimo sąlygų priede „Pasiūlymo forma“, nei II Pirkimo dalies tiekėjų pildomuose darbų kiekių žiniaraščiuose nėra detalizuoti tvarkybos darbai.
Pažymėtina, kad Paveldo tvarkybos reglamente PTR 3.08.01:2013 „Tvarkybos darbų rūšys“, patvirtintame Lietuvos Respublikos kultūros ministro 2013 m. rugsėjo 25 d. įsakymu Nr. ĮV-663 „Dėl paveldo tvarkybos reglamento PTR 3.08.01:2013 "Tvarkybos darbų rūšys" patvirtinimo“ nustatytos tvarkybos darbų rūšys.
Įstatymo 35 straipsnio 4 dalyje yra įtvirtinta nuostata, kad „pirkimo dokumentai turi būti tikslūs, aiškūs, be dviprasmybių“. Atsižvelgiant į aukščiau nurodytą, Tarnyba rekomenduoja tikslinti Pirkimo dokumentus ir detalizuoti tvarkybos darbus.

2. Dėl kvalifikacijos reikalavimų
2.1.  Pirkimo sąlygų 5 priedo „Kvalifikacijos reikalavimai“ (toliau – Kvalifikacijos reikalavimai) lentelės 2 punkte II Pirkimo daliai nustatyta, kad „tiekėjas pirkimo sutarties vykdymui turi paskirti ne mažiau kaip 1 (vieną) atestuotą statybos darbų vadovą, kuris turi teisę vykdyti statybos darbus ypatinguose statiniuose, kultūros paveldo teritorijoje, jos apsaugos zonoje ir vietovėje. Pastato tipas: negyvenamieji pastatai; Pastato paskirties grupė: gydymo paskirties Statybos darbų sritys: bendrieji statybos darbai (žemės darbai, apdailos darbai); statinio šildymo, vėdinimo ir oro kondicionavimo inžinerinių sistemų įrengimas; statinio elektros inžinerinių sistemų įrengimas; procesų valdymo ir automatizavimo sistemų įrengimas“. Perkančioji organizacija nurodo, kad kvalifikacijos reikalavimus, pagrindžiantys dokumentai yra: „Nekilnojamojo kultūros paveldo apsaugos specialistų atestavimo komisijos teikimu, kultūros ministro išduotas Nekilnojamojo kultūros paveldo tvarkybos specialisto kvalifikacijos atestatas (atestatai)“.
Atkreiptinas dėmesys, kad statybos specialistų atestavimą vykdo Viešoji įstaiga Statybos sektoriaus vystymo agentūra. Perkančioji organizacija pateikė Tarnybai paaiškinimą, kad sutinka, jog „Pirkimo sąlygų 5 priede pateiktos lentelės „Kvalifikacijos reikalavimai“ 2 p. nustatytam reikalavimui pagrįsti reikalaujamas „<...> Nekilnojamojo kultūros paveldo apsaugos specialistų atestavimo komisijos teikimu, kultūros ministro išduotas Nekilnojamojo kultūros paveldo tvarkybos specialisto kvalifikacijos atestatas (atestatai)“ yra tikslintinas. Šioje Pirkimo dalyje Perkančioji organizacija reikalauja atestuoto statybos darbų vadovo, turinčio teisę vykdyti statybos darbus ypatinguose statiniuose, kultūros paveldo teritorijoje, jos apsaugos zonoje ir vietovėje“.
Pažymėtina, kad Lietuvos Respublikos nekilnojamojo kultūros paveldo apsaugos įstatymo 231 straipsnyje nustatyta, kad „Atlikti nekilnojamojo kultūros paveldo tvarkybą (išskyrus šio straipsnio 2 dalyje nurodytus atvejus) ir paveldosaugos (specialiąją) ekspertizę turi teisę šiame straipsnyje nustatytus kvalifikacinius reikalavimus atitinkantys ir šiame straipsnyje nustatyta tvarka atestuoti specialistai, gavę nekilnojamojo kultūros paveldo specialisto kvalifikacijos atestatą <...>“.
Atsižvelgiant į tai, kad Perkančioji organizacija ankstesniuose paaiškinimuose nurodė, kad II Pirkimo dalyje nurodyti darbai apima paprastojo remonto darbus kultūros paveldo objekte, kultūros paveldo vietovėje ir kultūros paveldo tvarkybos darbus, Tarnyba rekomenduoja įsivertinti, kokios kvalifikacijos specialistas yra reikalingas II Pirkimo daliai, kokį kvalifikaciją patvirtinantį dokumentą jis turi pateikti bei kokia institucija tokį dokumentą išduoda. 
2.2. Tarnyba taip pat atkreipia dėmesį, jog pagal aktualią Statybos techninio reglamento STR 1.01.03:2017 „Statinių klasifikavimas“ (toliau – STR „Statinių klasifikavimas“) redakciją, pastatai pagal paskirtį skirstomi į tipus, pastatų tipai – į pastatų paskirties grupes, o pastarosios – į pastatų paskirtis. Kvalifikacijos reikalavimų lentelės 2 punkte nustatyta „<...> Pastato tipas: negyvenamieji pastatai; Pastato paskirties grupė: gydymo paskirties <...>“. 
Remiantis STR „Statinių klasifikavimas“ 1 priedo 8.3 papunkčiu „Gydymo“ yra priskirtina pastatų paskirčiai, o ne pastato paskirties grupei. Pagal STR „Statinių klasifikavimas“ 1 priedo 8 punktą pastatų paskirties grupė yra  „Visuomeninių“.
Atsižvelgiant į aktualų teisinį reglamentavimą, Tarnyba rekomenduoja tikslinti statinių klasifikavimą.   
2.3. Kvalifikacijos reikalavimų lentelės 3 punkte reikalaujama, kad „Tiekėjas per paskutinius 3 metus iki pasiūlymo pateikimo termino pabaigos, o jeigu tiekėjas įregistruotas vėliau, per laiką nuo tiekėjo registracijos dienos pagal vieną ar daugiau įvykdytų kultūros paveldo tvarkybos darbų sutarčių sėkmingai įgyvendinęs / atlikęs bent 1 kultūros paveldo statinio tvarkybos darbų projektą“.
Įstatymo 47 straipsnio 7 dalyje numatyta, kad: „Tiekėjo kvalifikacijos reikalavimai nustatomi pagal Viešųjų pirkimų tarnybos patvirtintą tiekėjo kvalifikacijos reikalavimų nustatymo metodiką“[footnoteRef:1] (toliau – Metodika). Metodikos 16.1 papunkčio dalyje „Kvalifikacijos reikalavimai“ nustatyta: „Tiekėjas per paskutinius 5* metus iki pasiūlymo pateikimo termino pabaigos pagal vieną ar daugiau sutarčių yra atlikęs (nurodomi panašūs į pirkimo objektą darbai (jų apimtis ar vertė ar kt., jei reikia))“.  [1:  Tiekėjo kvalifikacijos reikalavimų nustatymo metodika, patvirtinta Tarnybos direktoriaus 2017 m. birželio 29 d. įsakymu Nr. 1S-105.
] 

Atsižvelgiant į Metodikos 16.1 papunktį, Tarnyba rekomenduoja tikslinti kvalifikacijos reikalavimą, nustatant reikalavimą ne „per paskutinius 3 metus”, o „per paskutinius 5 metus“.  

3. Dėl Pirkimo skelbimo
3.1. Pirkimo sąlygų 2.9 papunktyje nustatyta maksimali lėšų suma yra 850 000 Eur su PVM (I Pirkimo dalis – 300 000 Eurų su PVM; II Pirkimo dalis – 550 000 Eurų su PVM). 
Atkreiptinas dėmesys, kad skelbimo apie Pirkimą 2.1.3 ir 5.1.5 papunkčiuose nurodyta numatoma vertė yra 850 000 Eur be PVM. 
3.2. Skelbimo apie Pirkimą 5.1 papunktyje I Pirkimo dalies objektas įvardijamas kaip „tvarkybos darbai ir avarinės grėsmės šalinimas“, tačiau šios Pirkimo dalies aprašymas nurodomas kaip „paprastojo remonto darbai“.
Pažymėtina, kad pagal Lietuvos Respublikos statybos įstatymą „paprastasis remontas“ yra viena iš statybos rūšių, o pagal Nekilnojamojo kultūros paveldo apsaugos įstatymo 2 straipsnio 34 dalį „tvarkyba“ yra platesnė veikla, apimanti taikomąjį tyrimą, remontą, avarijos grėsmės pašalinimą, konservavimą, restauravimą, šių darbų planavimą ir projektavimą. Šioms veikloms taikomi skirtingi normatyviniai dokumentai (atitinkamai STR ir PTR) bei specialistų kvalifikacijos atestavimo tvarka. Siekiant užtikrinti Įstatymo 35 straipsnio 4 dalyje įtvirtintą reikalavimą pirkimo dokumentams būti tiksliems, aiškiems ir be dviprasmybių, Perkančiajai organizacijai rekomenduojama skelbime pateikiamą aprašymą suvienodinti su I Pirkimo dalies pavadinimu, pašalinant netikslią nuorodą į „paprastojo remonto darbus“ ir aiškiai nurodant, kad bus vykdomi tvarkomieji paveldosaugos darbai pagal PTR“.
Atsižvelgdama į tai, kas nurodyta, Tarnyba rekomenduoja peržiūrėti ir patikslinti Pirkimų dokumentus pagal šioje Rekomendacijoje pateiktas pastabas. Primename, kad Perkančioji organizacija patikslinusi Pirkimo dokumentus, turi visus pakeitimus paskelbti viešai CVP IS ir spręsti klausimą dėl pasiūlymų pateikimo termino pratęsimo protingam laikotarpiui, per kurį potencialūs tiekėjai galėtų susipažinti su patikslintomis Pirkimo sąlygomis.
Pažymėtina, kad visais atvejais sprendimą dėl tolimesnio Pirkimo procedūrų vykdymo ar nutraukimo priima pati Perkančioji organizacija, vadovaudamasi Įstatymo 29 straipsnio 3[footnoteRef:2] ir 4[footnoteRef:3] dalių nuostatomis. [2:  Perkančioji organizacija privalo nutraukti pradėtas pirkimo ar projekto konkurso procedūras, jeigu buvo pažeisti šio įstatymo 17 straipsnio 1 dalyje nustatyti principai ir atitinkamos padėties negalima ištaisyti.]  [3:  Perkančioji organizacija turi teisę savo iniciatyva nutraukti pradėtas pirkimo ar projekto konkurso procedūras, jeigu atsirado aplinkybių, kurių nebuvo galima numatyti, arba pirkimo dokumentuose padaryta esminių klaidų, dėl kurių pirkimas tampa nebetikslingas ar jį įvykdžius būtų įsigytas perkančiosios organizacijos poreikių neatitinkantis pirkimo objektas.] 

